**Ai dreptul să taci**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Singurul lucru pe care trebuie să-l ştii în dragoste:

că viaţa nu are nevoie de lecţii de la nimeni”

Gabriel Garcia Marquez

- Ai dreptul să taci, nu răspunde-ntrebării

Cu ochii tăi mari, plini de lacrimi şi teamă,

Iar zidul acesta înalt al uitării

Dărâmă-l uşor, între noi nicio vamă

Nu-ncape, iubito... Ce taxe pe gânduri

Au fost stabilite? Ce calcul absurd

Mai poate croi un alt Eden din scânduri,

Ce microcontabil agnostic şi surd?

Ai dreptul să simţi, dar să taci, înţelege!

E-o junglă aceasta în care trăim,

O tablă de şah c-un nebun vicerege,

Să fim împotrivă doar noi stabilim.

- În dragoste totul se joacă pe-o carte

Acoperi prea mult sau dezvălui puţin,

Fragil echilibru-ntre viaţă şi moarte

Tu crezi în noroc? În ce crezi, în destin?

Ai dreptul să taci, o revoltă-n cuvinte

Ar fi inutilă, iubite, să ştii,

Ne suntem datori de-un mileniu-nainte,

Tăcerile-acestea devin fantezii.

Promit să trăim toate visele noastre

Cândva, într-o viaţă, în alt univers,

Doi îngeri lunatici cu aripi albastre,

Azi scriem un nou început... primul vers.

Ioan Grigoraș Liliana Trif

Din volumul Din paradisul aproape pierdut -

Editura PIM Iași - 2015